Lycée Guillaume-Kroll
De Lycée Guillaume-Kroll a Kuerzform LGK, de fréiere Lycée technique d'Esch-sur-Alzette (LTE), ass eng ëffentlech Secondaires– an Héichschoul zu Esch-Uelzecht, déi virun allem op technesch Beruffer spezialiséiert ass.

Formatiounen 
Am LGK kann een am Classique eng Formatioun an der Informatik an der Kommunikatioun maachen iwwerdeems am General véier Sektiounen zur Auswiel stinn (Ingenierie, Gesondheet a Soziales, Naturwëssenschaften, Informatik). Am Professionnel kann een nieft enger Léier als Coiffer, Elektriker, Schlässer, Schräiner, Parqueteur a Mechatroniker och en Techniker a Smart Technologies, an der Mechatronik oder an der Informatik maachen.

Am Héichschoulberäich kann een e BTS maachen a Cloud Computing, Communication technologies oder Cybersecurity.

Historique 
1914 gouf iwwer eng Privatinitiativ zu Esch eng Beruffsschoul an d'Liewe geruff.

Déi Beruffsschoul gouf mam Gesetz vum 18. Juli 1924 iwwer d'Schafe vun enger École professionnelle zu Esch verstaatlecht.

Mam Gesetz vum 25. Mäerz 1933 krut d'Regierung d'Erlabnes fir eng École professionnelle zu Esch-Uelzecht ze bauen. Den Terrain dofir war vun der Stad Esch zur Verfügung ze stellen. Am Schouljoer 1936/1937 goungen d'Diere vun där Schoul op der Victor-Hugo-Plaz fir déi éischt Schüler op.

D'Regierung krut mam Gesetz vum 7. August 1961 d'Erlabnes fir d'École professionnelle de l'État d'Esch-sur-Alzette ze vergréisseren.

Duerch d'Gesetz vum 12. November 1975 krut d'Regierung erlaabt fir en zweet Schoulgebai fir d'École professionnelle de l'État d'Esch-sur-Alzette ze bauen. Dat Gebai gouf zu Esch-Lalleng opgeriicht an huet 1979 seng Dieren, als Annex vum deemolegen Haaptgebai op der Victor-Hugo-Plaz, opgemaach.

Duerch d'groussherzoglecht Reglement vum 13. Juli 1979 gouf aus der École professionnelle de l'État à Esch-sur-Alzette an dem ugeglidderte Collège d'enseignement moyen en technesche Lycée mam Numm Lycée technique d'Esch-sur-Alzette (LTE).

Am Schouljoer 1994/1995 koum d'Annex Wobrécken mat de Klasse vum Régime préparatoire dobäi. Dee Regime war duerch e Gesetz vum 3. Juni 1994 geschaf ginn. An deem Gebai war vum Januar 1973 un de Centre régional complémentaire fir d'siwent, d'aacht an d'néngt Schouljoer vun de Gemengen Esch-Uelzecht, Suessem, Monnerech a Schëffleng.

D'Regierung krut mam Gesetz vum 13. Abrëll 1998 d'Erlabnes fir Ateliere beim Centre national de formation professionnelle continue zu Esch um Flouer a Somett ze bauen an ee Joer drop duerft mam Gesetz vum 29. Abrëll 1999 och e Schoulkomplex zu Rämerech (Esch-Uelzecht) gebaut ginn. Am September 2000 ass d'Gebai mat 21 Atelieren, dat d'Bezeechnung Aile technique huet, a Betrib geholl ginn.

Wéi 2006 en zweete Lycée zu Esch-Uelzecht, de Lycée technique de Lallange (LTL), opgoung, gouf den LTE opgedeelt.

Am November 2004 ass de Schoulkomplex zu Rämerech, d'Haaptgebai vum LTE, opgaangen. Dat Gebai gouf den 28. Mäerz 2006 vun der Eduatiounsministesch Mady Delvaux-Stehres an dem Bauteminister Claude Wiseler ageweit.

2011 gouf d'Annex Wobrécken, am Volleksmond och „déi gréng Schoul“ genannt, zougemaach a kuerz dono ofgerappt. D'Hallschent vun de Schüler an den Enseignante vum Régime préparatoire koum an d'Haaptgebai vum LTE, déi aner Hallschent gouf vum neie Lycée Bel-Val (LBV) iwwerholl.

Fir d'Rentrée 2018-2019 ass aus dem « Lycée technique d'Esch-sur-Alzette » de « Lycée Guillaume Kroll » ginn, deen nom lëtzebuergesche Fuerscher an Erfinder Guillaume Kroll genannt ass.

Direkteren 
 1925 - 19XX: Jean Pfeiffer
...
 1945 - 1967: Paul Schleimer
 1967 - 1987: Aloyse Reiffers
 1987 - 1989: Norbert Haupert
 1989 - 2006: Nic Alff
 2007 - 2013: Gilbert Engel
 zanter 2014: Patrick Straus

Gebaier vum LGK 
 Haaptgebai, 32, rue Henri Koch
 Aile technique, 28, rue Henri Koch

Kuckt och 
 Secondaireschoulen zu Lëtzebuerg

Um Spaweck 

 Offiziell Internetsäit vum Lycée
 Geschicht vum Lycée op der Internetsäit vum Lycée

Schoulen zu Lëtzebuerg
Gebaier an der Gemeng Esch-Uelzecht